ମହାନଦୀ ମୁହାଣ ଖୋଳିବ ପାରାଦୀପ ବନ୍ଦର\nପାରାଦୀପ,୧୫।୧୨(ସ୍ବ.ପ୍ର.) ୫୦ହଜାରରୁ ଊର୍ଦ୍ଧ୍ୱ ମତ୍ସ୍ୟଜୀବୀଙ୍କ ମୁଖ୍ୟ ସମସ୍ୟା ସାଜ\nମହାନଦୀ ମୁହାଣ ଖୋଳିବ ପାରାଦୀପ ବନ୍ଦର\t December 15th, 00:00 AM December 15th, 00:00 AM\nପାରାଦୀପ,୧୫।୧୨(ସ୍ବ.ପ୍ର.) ୫୦ହଜାରରୁ ଊର୍ଦ୍ଧ୍ୱ ମତ୍ସ୍ୟଜୀବୀଙ୍କ ମୁଖ୍ୟ ସମସ୍ୟା ସାଜିଥିବା ମହାନଦୀ ମୁହାଣ ଖନନ ନିମନ୍ତେ ଶୁକ୍ରବାର ଏକ ଗୁରୁତ୍ୱପୂର୍ଣ୍ଣ ନିଷ୍ପତ୍ତି ହୋଇଛି। ଏହି ମୁହାଣକୁ ପାରାଦୀପ ବନ୍ଦର ପ୍ରାୟ ୨୦କୋଟି ଟଙ୍କା ବ୍ୟୟ ଅଟକଳରେ ଖନନ କରିବ ବୋଲି ଟ୍ରଷ୍ଟ ବୋର୍ଡ ବୈଠକରେ ସ୍ଥିର କରାଯାଇଛି। ତେବେ କେବେ ଏହା ଖୋଳାଯିବ ସେ ନେଇ କୌଣସି ସମୟ ଧାର୍ଯ୍ୟ କରାଯାଇନାହିଁ। ସନ୍ଧ୍ୟାରେ ବୋର୍ଡ ବୈଠକ ପରେ ଟ୍ରଷ୍ଟି ପ୍ରତାପ ମିଶ୍ର ଏହି ସୂଚନା ଦେଇଛନ୍ତି। ପାରାଦୀପ ବନ୍ଦର ମହାନଦୀ ମୁହାଣ ଖନନ କରିବା ନିଷ୍ପତ୍ତି ହେବା ପରେ ଏହି ପ୍ରସଙ୍ଗକୁ ନେଇ ଭାଜପା ଓ ବିଜେଡି ମଧ୍ୟରେ ଶ୍ରେୟ ନେବାକୁ ପ୍ରତିଯୋଗିତା ଲାଗିବ ବୋଲି ଏବେଠାରୁ ଜଣାପଡିଲାଣି। ସୂଚନାଯୋଗ୍ୟ, ପାରାଦୀପ ମାଛଧରା ବନ୍ଦରକୁ ୧୯୯୭-୯୮ରେ ବନ୍ଦର ୫ନଂ. ଗେଟ୍ଠାରୁ ନେହେରୁ ବଙ୍ଗଳା ମୁହାଣ ଅଞ୍ଚଳକୁ ସ୍ଥାନାନ୍ତର କରାଯାଇଥିଲା। ସେତେବେଳେ କେନ୍ଦ୍ର ସରକାରଙ୍କ ଅଧୀନରେ ମାଛଧରା ବନ୍ଦର ଥିବାରୁ ପାରାଦୀପ ବନ୍ଦର ମୁହାଣକୁ ଖନନ କରି ୧୩ ମିଟର ଗଭୀର କରିଥିଲା। ୨୦୧୧ ନଭେମ୍ବରରେ ଏହି ମାଛଧରା ବନ୍ଦରକୁ ରାଜ୍ୟ ସରକାର ହାତକୁ ନେଇଥିଲେ। ସେବେଠାରୁ ମୁହାଣ ଅଞ୍ଚଳ ପୋତି ହୋଇ ଏବେ ମାତ୍ର ୫ଫୁଟ ଗଭୀରରେ ପହଞ୍ଚତ୍ଛି। ମୁହାଣ ଖନନ ପାଇଁ ଟ୍ରଲର ମାଲିକ ସଂଘ (ଓଡ଼ିଶା ସାମୁଦ୍ରିକ ମତ୍ସ୍ୟ ଉତ୍ପାଦନ ସଂଘ) ଓମ୍ଫା ପକ୍ଷରୁ ତତ୍କାଳୀନ ମତ୍ସ୍ୟ ବିଭାଗ ସଚିବଙ୍କୁ ଚିଠି (ନଂ. ୬୦୩/୧୬) କରାଯାଇଥିଲା। ରାଜ୍ୟ ସରକାର ହାତକୁ ନେବା ପରେ ୨୦୧୬ ନଭେମ୍ବର ୨୫ରେ ରାଜ୍ୟ ମୁଖ୍ୟ ଶାସନ ସଚିବ ଆଦିତ୍ୟ ପ୍ରସାଦ ପାଢି ମୁହାଣ ଖୋଳିବା ପାଇଁ କେନ୍ଦ୍ର ମତ୍ସ୍ୟ ଓ ପଶୁ ପାଳନ ବିଭାଗକୁ ଚିଠି (ନଂ.୧୪୬୮୫) କରିଥିଲେ। ଏହା ପରେ କେନ୍ଦ୍ର ମତ୍ସ୍ୟ ପଶୁ ପାଳନ ସଚିବ ଦେବେନ୍ଦ୍ର ଚୌଧୁରୀ ନିଜେ ଆସି ମୁହାଣ ଦେଖିବା ସହ ସାଇସେଫ୍ (ସେଣ୍ଟ୍ରାଲ ଇନ୍ଷ୍ଟିଚ୍ୟୁଟ୍ ଅଫ୍ କୋଷ୍ଟାଲ ଇଞ୍ଜିନିୟରିଂ ଅଫ୍ ଫିସାରୀ)କୁ ଆସି ମୁହାଣ ସର୍ଭେ କରିବାକୁ ରିପୋର୍ଟ ଦେଇଥିଲେ। ଉକ୍ତ ସଂସ୍ଥା ସର୍ଭେ କରି ରିପୋର୍ଟ ଦେଇଥିଲା ଯେ, ମୁହାଣ ପୋତି ହେବା କ୍ଷେତ୍ରରେ ପାରାଦୀପ ବନ୍ଦର ପୋତାଶ୍ରୟର ଭୂମିକା ରହିଛି। ଏହା ପରେ ରାଜ୍ୟ ମତ୍ସ୍ୟ ବିଭାଗ ସଚିବ ପରିବେଶ ଓ ବନ ବିଭାଗକୁ ତା-୨୫।୧୧।୨୦୧୬ରିଖରେ ପୁଣି ଚିଠି (ନଂ.୧୪୬୫୯) ଦେଇ ଏହି ପ୍ରସଙ୍ଗ ଉଠାଇଥିଲେ। ପରେ ଓମ୍ଫା ପକ୍ଷରୁ ୨୦୧୭ ମାର୍ଚ୍ଚ ୨ରେ କେନ୍ଦ୍ର ମତ୍ସ୍ୟ ସଚିବଙ୍କୁ ଚିଠି (ନଂ.୬୦୩/୧୭) କରିଥିଲେ। ମାର୍ଚ୍ଚ ୩ରେ ଜିଲାପାଳ ଓ ବନ୍ଦର ଅଧ୍ୟକ୍ଷ ମିଳିତ ଭାବେ ମୁହାଣକୁ ଯାଇ ସର୍ଭେ କରିଥିଲେ। ସେହିପରି ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ମୁହାଣ ଖନନ ପାଇଁ ଗତ ଏପ୍ରିଲ ୫ରେ କେନ୍ଦ୍ର ଜାହାଜ ଚଳାଚଳ ମନ୍ତ୍ରୀ ନୀତିନ ଗଡ଼କରୀଙ୍କୁ ଚିଠି (ଡିଓ ନଂ./୧୧୩୦୬/୨୦୧୭-୩୮ ସିଏମ୍) କରିଥିଲେ। ଏଥିରେ ଦର୍ଶାଯାଇଥିଲା ଯେ ମାଛଧରା ବନ୍ଦର ୩୫୦ ଯନ୍ତ୍ରଚାଳିତ ବୋଟ୍ ପାଇଁ ହୋଇଥିଲା। ଏବେ ୬୪୩ ଟ୍ରଲର ଓ ୩୩୬ ଯନ୍ତ୍ରଚାଳିତ ବୋଟ୍ରେ ୩୦ହଜାର ପରିବାର ଚଳୁଛନ୍ତି। ଏମାନଙ୍କ ପ୍ରମୁଖ ସମସ୍ୟା ହେଲା ମହାନଦୀ ମୁହାଣର ଅଗଭୀର ସ୍ଥିତି। ତେଣୁ ମୁହାଣ ଖନନ ପାଇଁ କେନ୍ଦ୍ର ସରକାର ପଦକ୍ଷେପ ନିଅନ୍ତୁ। ଅନ୍ୟପଟେ ଗତ ସପ୍ତାହରେ ଭାଜପାର ଅଦର ଇଣ୍ଟ୍ରେଷ୍ଟ ଟ୍ରଷ୍ଟି ପ୍ରତାପ ମିଶ୍ର ଓ ଭୂବନ ମୋହନ ଜେନା ପୋର୍ଟ ଟ୍ରଷ୍ଟ ବୋର୍ଡରେ ଏହା ଉଠାଇବେ ବୋଲି ଘୋଷଣା କରିଥିଲେ। ଏହି କ୍ରମରେ ଶୁକ୍ରବାର ପିପିଟି ମୁହାଣ ଖନନ ପାଇଁ ସମ୍ମତି ଦେଇଛି। ଏ ସମ୍ପର୍କରେ ଓମ୍ଫା ସଭାପତି ଶ୍ରୀକାନ୍ତ ପରିଡ଼ାଙ୍କ ମତ ହେଲା ଯିଏ ବି ଶେୟ ନେଉ ଆମର କିଛି ନାହିଁ। ମୁହାଣ ଖନନ କରାଯିବା ଦରକାର।
